UV-kampus gesluit ná geweld by rugbywedstrydUniversiteit van die Vrystaat Foto: UV, Facebook Die kampus van die Universiteit van die Vrystaat (UV) sal Dinsdag en Woensdag oral gesluit wees ná ŉ betoging deur kontrakwerkers Maandagaand gewelddadig geraak en verskeie mense beseer is. Die universiteit het Maandagaand in ŉ verklaring gesê die veiligheid van personeel en studente is die bestuur se eerste prioriteit en daarom sal alle akademiese en administratiewe aktiwiteite vir die volgende twee dae afgestel wees. Maroela Media het vroeër berig dat ŉ reusegroep betogers tydens ŉ wedstryd op die veld gehardloop het waar die Shimlas-rugbyspan teen die Madibaz van die Nelson Mandela Metropolitaanse Universiteit (NMMU) gespeel het. ŉ Geveg het tussen die spelers en betogers uitgebreek en talle omstanders het ook op die veld gehardloop. Die universiteit het laat die aand in ŉ verklaring gesê dat lede van die UV se veiligheidsdienste die vrede probeer bewaar het, maar dat hulle verreweg in die minderheid was. “Die betogers is deur toeskouers van die veld af gejaag en aangerand. Beseerdes moes deur mediese personeel behandel word. Dit is in hierdie stadium duidelik dat die betogende groep én die omstanders nie-studente by hul groepe ingesluit het,” het die universiteit gesê. “Die senior leiers van die UV veroordeel die geweld teen die betogers ten sterkste; niemand het die reg om die gereg in eie hande te neem nie. ŉ Dringende ondersoek is van stapel gestuur deur beeldmateriaal van die voorval te gebruik en geen steen sal onaangeroer gelaat word om diegene wat gewelddadig opgetree het te eien nie, of hulle nou studente is of nie.”